**FORSKRIFT OM RENOVASJON,**

**NES KOMMUNE, AKERSHUS**

*Fastsatt av Nes kommunestyre xx.xx.xxxx med hjemmel i lov av 13. mars 1981 nr. 6 om vern mot forurensninger og om avfall (Forurensningsloven) § 30, § 31, § 33, § 34, § 37, § 79, § 83 og § 85.*

# Kap 1. Generelle bestemmelser

## § 1. Forskriftens virkeområde

Denne forskriften gjelder oppsamling, innsamling, transport og behandling av alt husholdningsavfall fra husholdninger og fritidseiendommer i hele kommunen.

Esval Miljøpark KF forvalter kommunens myndighet i denne forskriften. Dette i henhold til vedtak i Nes kommunestyret 13.12.2011 sak 11/117. Esval Miljøpark KF betegnes videre i forskriften som kommunen.

## § 2. Unntak

Kommunen kan:

* Unnta bestemte eiendommer, etter søknad, fra disse forskrifter. Søknad om helt eller delvis fritak fra deltagelse i renovasjonsordningen skal sendes kommunen V/Esval Miljøpark KF.
* Gi særskilte regler for bestemte områder, for fritidseiendommer og for abonnenter gruppevis eller enkeltvis.
* Unnta bestemte avfallstyper i husholdningsavfallet fra forskriftene eller fastsette særskilte regler for håndtering av slike avfallstyper.

## § 3. Definisjoner

*Abonnent*: Eier av eiendom som omfattes av den kommunale renovasjonsordning, inklusive eiere av fritidseiendommer. Dersom eiendommen er festet bort for 30 år eller mer, skal likevel festeren regnes som abonnent om ikke annet er avtalt. Det samme gjelder når festeren har rett til å få festet forlenget, slik at den samlede festetid blir mer enn 30 år.

*Avfall:* Kasserte løsøregjenstander eller stoffer. Som avfall regnes også overflødige løsøregjenstander og stoffer fra tjenesteyting og produksjon.

*Avfallsbeholdere:* Oppsamlingsenheter for avfall som stilles til disposisjon for abonnentene. Med beholder menes alle typer enheter, også sekker til innsamling av plastavfall.

*Avfallsreduksjon:* Avfallsreduksjon betyr at mengde avfall som produseres eller leveres til videre behandling er redusert. Dette kan skje gjennom redusert forbruk, endret forbruksmønster eller bl.a. mindre bruk av produktemballasje.

*Avfallstype:* Avfall av lik opprinnelse, sammensetning og egenskaper, f.eks. matavfall, trevirke, glass, metall, plast, osv.

*Boenhet:* Selvstendig bolig, herunder hybel-, kjellerleilighet, med kjøkken/tekjøkken, sanitærrom, ett eller flere oppholdsrom og egen inngang, kan ha gjennomgang fra primærbolig, for eksempel generasjonsbolig. Som boenhet regnes i denne sammenheng også fritidsbolig. Se også Byggforsk-blad A330.009.

*Bringeordning:* Bringeordningen er et leveringstilbud der innbyggerne selv leverer avfall, f.eks. gjenvinningsstasjon og returpunkter for glass/metallemballasje.

*Bruker:* Bruker er den som disponerer avfallsbeholdere.

*EE-avfall:* EE-avfall er kasserte elektriske og elektroniske produkter, dvs. alle produkter som er avhengig av elektrisk strøm, batteri eller elektromagnetiske felt.

*Farlig avfall:* Farlig avfall er avfall som ikke hensiktsmessig kan håndteres sammen med annet husholdningsavfall eller næringsavfall fordi det kan medføre alvorlige forurensninger eller fare for skade på mennesker eller dyr.

*Forbruksavfall:* Forbruksavfall er vanlig avfall fra husholdning, butikker, bedrifter, kafeer, hoteller, kontorer, konferanselokaler o.l. Som forbruksavfall regnes også større gjenstander som inventar o.l.

*Fritidseiendommer:* Fritidseiendommer er fritidshus/hytter eller permanent oppsatte campingvogner i mer enn 3 måneder.

*Gebyrgrunnlaget:* Gebyrgrunnlaget er kostnadene knyttet til renovasjonstjenesten, og som legges til grunn for renovasjonsgebyret.

*Gebyrregulativ:* Beregningsmodell for renovasjonsgebyret, vedtas årlig av kommunestyret.

*Gjenvinningsstasjon:* Gjenvinningsstasjon er bemannet innleveringssted for sorterte avfallstyper samt de deler av husholdningsavfallet som på grunn av avfallstype, størrelse eller mengde ikke kan plasseres i avfallsbeholderen.

*Gjenvinning:* Med gjenvinning mener man utnyttelse av stoffene i gjenstanden/avfallet. Dette kan gjøres ved gjenbruk, ved å utvinne materialene fra gjenstanden eller energien som ligger i den.

*Henteordning:* Tømming av avfallsbeholdere hos abonnenten.

*Hjemmekompostering:* Varmkompostering av matavfall fra husholdningen i kompostbinge godkjent av kommunen.

*Husholdning:* Alle typer boliger med privat husholdning, også boliger som ikke benyttes regelmessig, herunder hytter, fritidshus etc.

*Husholdningsavfall:* Avfall fra private husholdninger, herunder større gjenstander som inventar og lignende.

*Kildesortering:* Abonnentenes sortering av avfallet i ulike avfallstyper, f. eks matavfall, papir/papp, plast-, metall- og glassemballasje, og levering av disse i anviste innsamlingsenheter.

*Kjørbar veg:* Gjennomgående veg eller blindveg med snuplass, som har kurvatur, stigningsforhold, fri høyde og bredde og bæreevne til å tåle et renovasjonskjøretøy. Langs vegen må det ikke være grener eller annet som kan hindre fremkommeligheten for renovasjonsbilen. Om vinteren må vegen og eventuell snuplass være brøytet og om nødvendig strødd.

*Matavfall: A*vfall som er organisk nedbrytbart, som skrell, skrotter, grut, eggskall, rekeskall etc. Plante- og hagerester er ikke matavfall.

*Næringsavfall:* Som næringsavfall regnes avfall fra offentlige og private virksomheter og institusjoner.

*Papp/papir:* Papp og papir og drikkekartonger, unntatt tørkepapir, matpapir, servietter, glanset gavepapir og bleier.

*Plastemballasje:* Ren og tørr plastemballasje fra husholdningene, for eksempel poser, folie, begre, kanner, bokser og flasker av plast.

*Renovasjonsgebyr:* Det samlede gebyret som abonnenten betaler for renovasjonstjenester i samsvar med denne forskrift. Renovasjonsgebyret er summen av:

* Grunngebyr: Grunngebyret i gebyrregulativet er et fast gebyr som dekker bl.a. kostnader til administrasjon, beholdermateriell og bringeordningene.
* Gebyr for matavfall: dekker kostnadene knyttet til innsamling og behandling av matavfall. Gebyrets størrelse varierer etter avfallsbeholderens størrelse.
* Gebyr for restavfall*:* dekker kostnadene knyttet til innsamling og behandling av restavfall. Gebyrets størrelse varierer etter avfallsbeholderens størrelse.
* Gebyr for papp/papir*:* dekker kostnadene knyttet til innsamling og behandling av papp, papir og drikkekartonger. Gebyrets størrelse varierer etter avfallsbeholderens størrelse.

*Renovasjonsordning:* Alle husholdninger er pålagt å delta i og betale for den kommunale renovasjonsordningen. Den kommunale renovasjonsordningen deles i *henteordning* og *bringeordning*.

*Renovatør:* Renovatør er firma/selskap som samler inn husholdningsavfallet på vegne av kommunen.

*Restavfall:* Den del av avfallet som gjenstår etter at kildesorterte avfallstyper er tatt ut.

*Returpunkt:* Returpunkt er et ubemannet leveringssted for innlevering av for eksempel glass/metallemballasje.

*Smitte- og risikoavfall:* Smitte- og risikoavfall er smittefarlig, potensielt smittefarlig, helsefarlig eller stikkende/skjærende avfall.

## § 4. Abonnentens plikter

Abonnenten er ansvarlig for at plassering og bruk av avfallsbeholderne skjer i samsvar med denne forskrift. Abonnenten plikter å kildesortere og å delta i renovasjonsordningen på den måten som kommunen til enhver tid bestemmer og kunngjør. Abonnenter er selv ansvarlig for å makulere konfidensielt avfall. Eventuelle forandringer i abonnementsforhold skal meddeles kommunen omgående. Abonnenten plikter å betale fastsatt renovasjonsgebyr til kommunen. Eier eller fester av eiendom der det oppstår husholdningsavfall plikter å straks melde fra til kommunen dersom han ikke står i gebyrregisteret for husholdningsavfall. Abonnenter som har leietagere, plikter å informere disse om kildesortering og renovasjonsordningen.

## § 5. Brukerens plikter

Selv om bruker er en annen juridisk enhet enn abonnent, er brukerens plikter de samme som abonnentens, unntatt det økonomiske forholdet til kommunen.

## § 6. Kommunens plikter

Kommunen skal til enhver tid ha en miljøvennlig, hygienisk forsvarlig og effektiv renovasjonsordning. Kommunen plikter å informere abonnentene om renovasjonsordningen. Kommunen er ansvarlig for forhold mellom renovatøren og abonnentene, da renovatøren utfører innsamling av husholdningsavfallet fra abonnentene på vegne av kommunen. Kommunen plikter å føre tilsyn med at renovasjonsordningen etterleves. Kommunen skal legge til rette for at alle som hjemmekomposterer har grunnleggende kunnskaper om komposteringsprosessen og om mulige helseeffekter ved ikke tilfredsstillende drift. Slik kunnskap skal fortrinnsvis gis gjennom kurs arrangert av kommunen.

# Kap 2. Henteordning

## § 7. Avfallsbeholdere

Til innsamling av husholdningsavfall gjennom henteordningen skal det benyttes avfallsbeholdere med tilstrekkelig volum for aktuelle avfallstyper. Avfallsbeholderne er kommunens eiendom og består normalt av 3 enheter, + sekk, per husstand; én beholder til matavfall, én til restavfall og én til papp/papir. Beholderne leveres i varierende størrelser, volum tilpasses abonnentens behov. Til innsamling av plastemballasje skal det benyttes egne sekker med logo som deles ut av renovatør. Flere husstander kan gå sammen om felles beholdere. Kommunen kan påby felles avfallsbeholdere for flere abonnenter eller boenheter. Hver boenhet skal ha til disposisjon avfallsbeholdere for de avfallstypene som inngår i renovasjonsordningen og svare for renovasjonsgebyr etter beholderstørrelse og kommunens gebyrregulativ.

Kommunen besørger og bekoster anskaffelse, utsetting og nødvendig fornyelse av to- og firehjuls avfallsbeholdere. Dersom abonnenten ønsker å endre beholderstørrelse, samarbeide med flere abonnenter om felles beholdere eller gå ut av samarbeid, skal abonnenten ta kontakt med kommunen. Endring/bytte av beholderstørrelse faktureres abonnenten i henhold til kommunens gebyrregulativ.

## § 8. Plassering av avfallsbeholdere

Avfallsbeholdere skal plasseres med en henteavstand på inntil 15 meter fra kjørbar veg. 660 liters beholdere skal ha en henteavstand på inntil 7 meter fra kjørbar veg. Avfallsbeholdere som plasseres med en større avstand skal settes frem på tømmedagen innen kl. 06.00. Det er egne krav til plassering av nedgravde avfallsbeholdere. Beholderne skal plasseres slik at de ikke er til sjenanse for andre og slik at renovasjonsbil og mannskap kommer frem uhindret og kan utføre tømming under alle slags føreforhold. Renovasjonsbil og mannskap skal ha tilstrekkelig bevegelsesrom for tømmingen. Beholderne plasseres slik at de ikke utgjør en skaderisiko eller på andre måter forringer renovatørens arbeidsmiljø.

## § 9. Bruk av avfallsbeholdere – kildesortering

Abonnenten er ansvarlig for renhold av avfallsbeholderne slik at det ikke oppstår hygieniske problemer. Hvis abonnenten ikke følger eventuelle pålegg om renhold kan kommunen utføre slikt renhold for abonnentens regning.

Abonnenten skal behandle avfallsbeholdere skånsomt og slik at de ikke blir borte, skades eller ødelegges. Abonnenten kan stilles økonomisk ansvarlig for bortkomne eller ødelagte avfallsbeholdere.

Avfallsbeholderne må kun brukes til oppsamling av husholdningsavfall, og skal brukes til de avfallstypene og på den måten som er bestemt av kommunen.

Andre avfallstyper skal bringes til gjenbruksstasjon/returpunkt eller annet godkjent mottak, jf. § 11. Avfallsbeholderen skal ikke overfylles og må ikke pakkes fastere enn at den lett kan tømmes.

Kommunen kan i spesielle tilfeller vedta særordninger.

## § 10. Innsamling av husholdningsavfall

Standard hentehyppighet for papir og plast er én gang pr. måned. For restavfall/matavfall er hentehyppighet to ganger pr. måned. Kommunen kan bestemme hyppigere innsamlingsfrekvens hvis det er nødvendig. Endringer i hyppighet og tømmedager kunngjøres.

Innsamlingen skal utføres slik at beboerne ikke unødig sjeneres av støv, lukt og støy. Beholderne skal settes tilbake der de ble hentet og i lukket stand. Dersom beholderne ikke står plassert i henhold til forskriftens § 8, plikter ikke renovatøren å tømme beholderen. Under transport skal avfallet være sikret slik at ikke noe faller av eller tilsøler plass eller veg.

Kun avfall som ligger i avfallsbeholderne skal tømmes av renovatøren. Benyttes beholderne i strid med kommunens vedtak om kildesortering og pakking, er renovatøren ikke pliktig til å tømme avfallsbeholderen. Dersom avfallsbeholderen ikke er tømt, skal abonnenten få beskjed om hvorfor tømming ikke er utført, slik at forholdene kan rettes opp til neste avfallshenting. Dersom forholdene ikke blir rettet opp, kan kommunen foreta ekstraordinær innsamling av dette avfallet og belaste abonnenten med kostnadene.

Utelatt tømming som skyldes forhold hos abonnenten, gir ikke rett til ekstra tømming. Blir avfallsbeholderen overfylt, plikter abonnenten å levere overskytende avfall til gjenvinningsstasjonen på Esval Miljøpark for egen regning.

# Kapittel 3. Bringeordning

## § 11. Levering av avfallstyper til returpunkt/gjenvinningsstasjon

Husholdningsavfall som på grunn av vekt, størrelse, konsistens eller lignende eller som på annen måte ikke inngår i henteordningen, jf. § 9, skal kildesorteres og leveres til returpunkter eller gjenvinningsstasjon.

## § 12. Levering av farlig avfall og smitte- og risikoavfall

Farlig avfall fra abonnenter skal leveres til gjenvinningsstasjonen, miljøstasjon eller på en annen måte som er vedtatt av kommunen. Den som leverer farlig avfall må sørge for at emballasjen er merket tydelig med opplysninger om innhold.

Smitte- og risikoavfall er ikke omfattet av forskriftens virkeområde og skal leveres på godkjent mottak. Kommnunen har selv ikke et slik mottak.

## § 13. Hygieniske krav til renovasjon

Renovasjonsordningen skal i alle deler og til enhver tid være slik at sentrale og lokale helsemyndigheters krav til hygienisk avfallshåndtering oppfylles.

# Kapittel 4. Renovasjonsgebyrer

## § 14. Gebyrer

Renovasjonsgebyret betales av abonnenten og beregnes i henhold til kommunens gebyrregulativ. Gebyrregulativet fastsettes årlig av kommunestyret. Renovasjonsgebyret er todelt og består av en fast del (grunngebyr) og en variabel del (pris per beholder). Hver boenhet skal svare for renovasjonsgebyr etter beholderstørrelse og -antall i henhold til kommunens gebyrregulativ.

## § 15. Kostnadsdekning for ekstraordinær tømming

Alle kostnader knyttet til ekstraordinær tømming etter forskriftens § 10 (inkl. administrasjon, fakturering, transport osv.) belastes abonnenten.

## § 16. Innkreving, renter

Renovasjonsgebyret med påløpte renter og kostnader er sikret med lovbestemt pant etter panteloven § 6-1. Om renteplikt ved for sen betaling og inndrivelse av renovasjonsgebyr, gjelder lov 6. juni 1975 nr. 29 om eiendomsskatt til kommunene § 26 og § 27 tilsvarende, dette i tråd med forurensningslovens § 34 femte ledd.

# Kapittel 5. Avsluttende bestemmelser

## § 17. Klage

Enkeltvedtak fattet etter denne forskrift kan påklages til kommunens klageorgan i henhold til Forvaltningslovens bestemmelser. Gebyrstørrelsen regnes som forskrift og kan ikke påklages, jf. forvaltningslovens § 2 første ledd c.

## § 18. Straff

Ved overtredelse av forskriften og andre bestemmelser fattet av kommunen i forbindelse med denne forskriften, kan kommunen oppheve inngåtte særavtaler og ilegge abonnenten bøter etter forurensningslovens § 79.

## § 19. Ikrafttredelse

Forskriften trer i kraft X.X 2016. Fra samme tid oppheves renovasjonsdelen av forskrift av 10. mars 1998 nr. 1575 om renovasjon og slamtømming mv. for Nes kommune, Akershus.